Boeties verdrink toe een ander wil redDie seuntjies het verdrink nadat die ouer kind sy jonger boetie uit die water probeer help het. (Argieffoto: SA Polisie) Twee Vrystaatse boeties het saam verdrink toe die sewejarige Marshall Pienaar sy vyfjarige boetie, Nic-Nadio, probeer red het. Die groepie seuns van Bronville in Welkom het Saterdagmiddag laat in ŉ dam by ŉ myn in die omgewing gaan swem. “Volgens ooggetuies het een van hulle, ŉ vyfjarige seuntjie, na ŉ dieper gedeelte van die dam beweeg en gesukkel om uit te kom,” sê kapt. Stephen Thakeng, polisiewoordvoerder van die Lejweleputswa-distrik. “Sy ouer boetie het hom probeer red, maar albei het [onder die water] verdwyn en verdrink.” Marshall en Nic-Nadio se liggame is Sondag, nadat die voorval vroegoggend by die polisie aangemeld is, deur polisieduikers onder leiding van lt.kol. Conrad Fouché opgespoor en uit die water gebring. Hulle is op die toneel dood verklaar. ŉ Geregtelike doodsondersoek word na die voorval gedoen. Die polisie het ŉ hernieude beroep gedoen dat kinders nie op onveilige plekke moet swem nie en dat ouers ten alle tye moet weet waar hul kinders is om tragedies te help verhoed.